b'\n_START_ARTICLE_\nBojan Poto\xc4\x8dnik\n_START_SECTION_\n\xc5\xbdivljenjepis\n_START_PARAGRAPH_\nLeta 1971 je diplomiral na Kadetski \xc5\xa1oli za notranje zadeve. Po kon\xc4\x8dani Voja\xc5\xa1ki akademiji KoV v Beogradu (29. generacija) je leta 1976 postal predavatelj voja\xc5\xa1ko strokovnih predmetov na Srednje policijski \xc5\xa1oli. Leta 1981 je postal in\xc5\xa1pektor policije za posebne in vojne enote policije na Policijski upravi Kranj. \xc4\x8cez dve leti (1983) je postal sekretar za obrambo ter \xc4\x8dlan izvr\xc5\xa1nega sveta ob\xc4\x8dine Kranj._NEWLINE_Leta 1985 je postal glavni republi\xc5\xa1ki in\xc5\xa1pektor za obrambo, kar je opravljal do leta 1988, ko je postal ravnatelj Srednje policijske \xc5\xa1ole. Na tem polo\xc5\xbeaju je ostal do leta 1991, ko je bil imenovan za \xc5\xa1efa kabineta poveljnika policije; nato je bil \xc5\xa1e svetovalec ministra za notranje zadeve za podro\xc4\x8dje obrambnih zadev (1992)._NEWLINE_Leta 1993 je prestopil iz policije v Slovensko vojsko, kjer je s \xc4\x8dinom podpolkovnika postal svetovalec ministra za obrambo (1993)._NEWLINE_Pozneje je postal na\xc4\x8delnik \xc5\xa0ole za \xc4\x8dastnike in svetovalec vlade v kabinetu ministra za obrambo (1997). Leta 1998 je bil povi\xc5\xa1an v polkovnika, nato pa je bil naslednje leto imenovan za voja\xc5\xa1kega ata\xc5\xa1eja, pristojnega za Mad\xc5\xbearsko, Bolgarijo in Ukrajino. Leta 2004 je na Nacionalni obrambni univerzi v Budimpe\xc5\xa1ti doktoriral na temo\xc2\xa0\xc2\xbbMo\xc5\xbene oblike povezovanja voja\xc5\xa1ko-izobra\xc5\xbeevalnih sistemov, kot eden od pogojev za oblikovanje skupne voja\xc5\xa1ke sile EU\xc2\xab in tako postal drugi slovenski doktor voja\xc5\xa1kih znanosti._NEWLINE_Po vrnitvi iz tujine se je vrnil na Ministrstvo za notranje zadeve Republike Slovenije, kjer je sprva postal dr\xc5\xbeavni podsekretar, nato pa je leta 2005 postal vr\xc5\xa1ilec dol\xc5\xbenosti generalnega direktorja policije._NEWLINE_24. decembra 2007 je postal svetovalec predsednika Slovenije Danila T\xc3\xbcrka za varnostna vpra\xc5\xa1anja, nakar je 8. avgusta 2008 dal odpoved zaradi kandidiranja na volitvah za poslanca na listi LDS v volilni enoti Vi\xc4\x8d - Rudnik. Na volitvah ni bil izvoljen in se je nato \xc5\xa1e isto leto upokojil._NEWLINE_16. oktobra 2010 je bil izvoljen za predsednika Zveze slovenskih \xc4\x8dastnikov.'